23. schôdza NR SR - 7.deň - A. dopoludnia
Dátum: 2013-09-12
Poslanec: Hlina, Alojz (-)
Druh vystúpenia: Vystúpenie v rozprave

Vážená pani predsedajúca, vážený pán minister, vážené kolegyne, kolegovia, som si pozorne vypočul včerajšiu rozpravu, ale už s tým, ako pán Lipšic prišiel, ja som sa prihlásil písomne. Mne to príde také príznačné vystúpiť k tej veci, o ktorej si myslí pán minister, že ju uzavrel v tomto bode, lebo štátny podnik, to je znova až na úrovni takého znamenia. Neviem, či si pamätáte, pán Borec to doniesol, nevedeli, ako ukončiť Protidrogový fond. To sme mali jeden bod. A hneď na to nasledovalo zníženie trestu pre dílerov a distribútorov drog. To som vtedy tiež tak vypichol, ako to krásne sadlo. Naozaj aj v tejto chvíli tu vlastne zisťujeme čarovné veci. A pán minister sem doniesol zákon, ktorý hovorí, ako zlikvidovať, teda aby to bolo v poriadku, štátny podnik. Tie možnosti sú viaceré. Niektorým sa budem v krátkosti venovať. Čiže je to úplne namieste v tejto veci vystúpiť. Neviem, ináč, ešte takto si poviem, či to v zásade aj tým typom hospodárenia, ktorý vy predvádzate, nie je aj predpríprava na to, aby teda tie veci fakt šli, museli byť také akože ľahké, lebo však vy viete dostať na mizinu aj Štátne lesy. Čiže aj to možno časom teda síce bude dosť ťažké, ale hovorím, tu sú možnosti a schopnosti enormné, hej. Tak vlastne sa nebudem čudovať, keby ste sa aj k tomu nejako dopracovali. Pán minister, a budem teda aktuálny, tu v záverečnej rozprave celú akože kauzu ukončil. To sa tak hovorilo, ako viete, kde je taká tajná služba, kde spravodajcovia na ambasádach majú kanceláriu, kde idete v noci po tej štvrti, kde sa svieti. No tak včera sa svietilo, čo sa teda podarilo, v J&T niekde dlhšie. Tak aspoň kebyže ma to napadne, kde sa tam vlastne svietilo, aby sme vedeli, kde vám pripravujú tie stanoviská. Viete, svojím spôsobom je to aj absurdita, čo ste povedali. Nemám to úplne ešte prerozmýšľané. Ale hovorili ste, zase ste to uviedli, o veci ako o enormnej citlivosti materiálov. A skrz tú citlivosť materiálov teda ste. A potom hovoríte, že sa tam prepisovali tie mody. Viete, mne to absolútne nesedí. Ako je niečo fakt citlivé, tak tam sú iné doručovacie spôsoby. Viete, ony sú také ako pre malé deti alebo pre poslancov strany SMER možno. Dobre? Ale, nech sa páči, zdá sa, že tu to takto nejakým spôsobom dlho a veľmi dlho bude fungovať. Prosím vás pekne, ak my sme dopracovali k tomu, ja som rozmýšľal, aký príklad by som tomu dal, čo to vlastne je. Predstavte si, že by (dôvodová správa), prečo sudca prepustil Mella, sa zistilo, že to išlo z Mellovho počítača. Viete, to by bolo ako fakt, také akože fíha alebo ten slávny spor Apple verzus Samsung, hej, keby sa následne zistilo, že to rozhodnutie o pokute pre Samsung vypracoval teda nie Apple počítač, lebo však to mohol vypracovať, ale Apple. Viete, tu no ja hovorím, my sme fakt krajina neobmedzených možností. A robíte chyby. Viete, máte to akože nastavenie. Aj technológia je dobrá, pravda, to som tu už ja predtým hovoril. To bolo úplne fantastické, že Pravda dala v ten deň, keď ste to kupovali, titulku Štát kupuje. Ešteže dali nedokonavý vid. Ešteže sa niekto nepomýlil. Možno už mali to nasádzané v rotačke, na poslednú chvíľu to vytiahli, že štát kúpil SPP, a potom si povedali, však ešte ho nekúpil, tak preto tam dali, že ho kupuje. Ale už tam Pravda dala, bude lacnejší pre rodiny. No je to úchvatné. Ja, ináč, pri tejto chvíli poviem jednu vec. Ja sa ospravedlňujem novinárom za nás politikov, že umožnili to, že musia pracovať aj v takom prostredí, ako je napríklad Pravda. Ja im nič nevyčítam. Naozaj, ja ich ľutujem, lebo my sme to umožnili, že neexistujú nastavenia, neexistujú parametre, ktoré by ich k tomu nedonútili. Ja verím, že tam sú ľudia, ktorí trpia, lebo majú v sebe nejakú česť. My sme to spôsobili. Ja sa im za to ospravedlňujem. Takže, vážení, pokiaľ naozaj tieto zistenia sem budú chodiť a prepotvrdzovať to, som vás aj interpeloval v tej veci, sa tu pán minister jedná o koordinovaný spôsob. Viete, vy tu fakt koordinovane zbavujete majetku tento štát, z čoho vyplýva, sprostredkovane, neviem, ako by ste to vy nazvali, aj občanov krajiny. Mne ich je fakt ľúto. Stále ešte kopa z nich vám verí, lebo to viete zahrať. Lenže ako to odkryť, akým spôsobom to odkryť možno? Viete, keď exkrement, nepoviem to expresívne, zabalíte do darčekového balenie, stále je to exkrement, i keď to chvíľku dlhšie trvá, kým to zistíte, lebo to musíte odbaliť. Ale ja to doporučujem ľuďom. Naozaj, ľudia, nemáte veľa šancí. Sem-tam si zapnite trebárs prenos z parlamentu. Tu sa niečo viac dozviete, lebo naozaj vám niekto ponúka exkrementy zabalené v darčekovom balení a vy ešte ďakujete. Fakt, ľudia, nehnevajte sa, nič v zlom, vy ešte za to ďakujete. Prosím vás, odbaľte to. Čím skôr to urobíte, tým to bude lepšie, vyhneme sa tak veľa nedorozumeniam. Koordinovaný spôsob, ako ošklbať tento štát a SPP, to aj čas ukáže, bude úplne krásnym a exemplárnym prípadom. A ešte ste toto zaprezentovali, ako keby ste vyhrali vojnu o Moskvu. No to je úplne úchvatné. Kúpite mačku vo vreci, ktorú predstavujete, lebo vy ten plyn, pán minister, SPP, štátny podnik, Hraškovi domov v igelitke ani v sifónke domov nedonesiete. (Hlas z pléna.) Tak pánovi Mičovskému, tým, čo majú prípojku plynu, to nedonesiete. A vy to viete. Vy to viete, že to nedonesiete, čo ste kúpili. Len, prosím vás, hrajte korektne s tými ľuďmi, našimi občanmi aj vašimi voličmi, že im poviete pravdu. Ja normálne žasnem nad tým, čo ste schopní vypustiť, niekedy mi naozaj s tým pomôžte. O chvíľku sem príde pán Richter, ktorý donesie zmluvu o kolektívnom vyjednávaní, kde upravuje uznesenia, že so zmluvou o kolektívnom vyjednávaní nemusia súhlasiť zmluvné strany. Prosím vás pekne, súťaž o najväčšiu absurditu kto vyhrá v tejto krajine? Však ja prehlásim, že sa chcem oženiť so Zmajkovičovou a to je ono? Tým pádom je to jednostranný akt. A to je v poriadku. Na pride nejaký gay povie, že sa chce zosobášiť s Kuffom, a v zmysle vašej logiky to, čo tu predkladá pán Richter, bude právne relevantné? Ja neviem... (Prerušenie vystúpenia predsedajúcou.) Laššáková, Jana, podpredsedníčka NR SR Pán poslanec, keď bude zákon o kolektívnom vyjednávaní, tak môžete sa k tomu vyjadriť. Hlina, Alojz, poslanec NR SR Ale ja upozorňujem na absurdity, ktoré tu stvárate. A toto naozaj príde. Laššáková, Jana, podpredsedníčka NR SR My máme teraz na programe rokovanie o zákone o štátnom podniku. Poprosím vás, nech sa páči. Hlina, Alojz, poslanec NR SR Naozaj ste doniesli exkrement zabalený v darčekovom balení a ľuďom to ponúkate. Ja im hovorím, otvorte to čím skôr, tým lepšie, lebo oni sú tak chytrí, že to ešte zabalia nepriedušne, ako sa to povie, aby ste ten smrádeček necítili. Viete, vy si to tak dáte na poličku do kredenca a tešíte sa tomu, čo vám prišlo od vlády. Máte to v kredenci a tešíte sa, že odbalíte si to, keď bude príležitosť. Ja vám, ľudia, doporučujem, odbaľte to hneď a zistíte, čo vám prišlo. SPP ešte bude mať svoju dohru, ešte vás to rozkryje, odkryje, ale tam je aj iná skutočnosť mimoriadne zaujímavá. A na tú chcem upozorniť. Ja som podpísal návrh na mimoriadne zvolanie výboru pre obranu a bezpečnosť. A rovnako vyhodnocujem tento prípad ako rizikový. Rovnako ho vyhodnocujem, lebo existuje konanie určitých firiem, ktoré vo svojom statuse všemohúcnosti nerozpakujú sa ani trošku. Tak prečo by sa rozpakovali v súvislosti s nejakým plynom. Aj Biblia hovorí, málom urobil raz, urobí druhýkrát. Viete to by sa dalo. Niekto bol schopný vydať tisíce ľudí, ktorí chodia autobusom, do ohrozenia tým, že im doniesol autobusy, ktoré sa kazia. Tu za normálnych okolností by z toho bola kauza mega. Tu to je všetko upratané. Ľudia sa v tých autobusoch vozia. Oni ich po večeroch zvárajú, deti sa vám, ja neviem, ľudia, ako to už mám povedať, vozia v tých autobusoch. Robte niečo, nič sa nedeje preto, lebo tie autobusy patria firme, ktorá ich vyrába, J&T. Takže ak v tomto sa nerozpakovali, myslíte si, že bude niekto sa rozpakovať, využívať nástroj, ktorý ste im dali do rúk, rúru, do tepla pánovi Mičovskému? Keď spustia oni hru v polke decembra, alebo sa hovorí, že vždycky na Vianoce vypli televízor, že to boľševik robil, teraz, prosím vás pekne, čo bude tesne pred Vianocami? Zrazu s plynom bude problém. Viete, mne je ľúto ľudí týchto krajín. A mne zle za vás, za slabých a neschopných politikov, ktorí sa nechali dohnať do pozície, že za misku ryže sú to schopní predať. Za misku ryže sú schopní vydať svojich ľudí do ohrozenia, do tlaku, do vydierania. Pred takými ľuďmi ja nemôžem mať úctu. Nebudem mať nikdy úctu pred politikmi, ktorí sú tohto schopní, ktorí sú slabí, neschopní. Skončím takou vecou, ktorá možno nie celkom je, že čo z toho by malo byť ponaučením alebo ako ešte je možné to napraviť, lebo ľuďom ja hovorím, ja nebudem len negativista a posol zlých správ a neviem čo. Možno, ľudia, už fakt vzhľadom na povedané a existujúce a túto obrovskú submisiu mňa normálne trhá zo sna. Je to z tej vašej submisívnosti, vážení kolegovia, z toho vášho pritakávania. Ja neviem sú expresívnejšie výrazy na to, čo to je, čo vy budete ešte schopní tolerovať, čoho budete ešte schopní. Vy sa vrhnete ako vlci, možno teraz niekomu zasvietilo, ako pomôcť tomu, čo vlastne v už určitý moment nebude fungovať. Vám chýba ešte jedno. To sú normálne stratégie, rosiac strach, to už sa niekde možno u vás alebo v tých oknách, v ktorých sa svietilo, varí, rosiac strach. To na strachu udržíte, boľševik to tak držal dlho. Takže ešte teraz asi niekde sa poradí. Budeme to potom vidieť, svedkami sme. Už prebehlo x súdov v priamom prenose, pred kamerami o niekom, o tom, čo urobil, neurobil. Ľudia, skončím v dobrom. Viete, dá sa aj s touto zapeklitou situáciou niečo urobiť. Ak si niekto myslel, že kúpil rúru a že drží v hrsti každého v tejto krajine, tak to ešte takto skončiť ergo nemusí, lebo to je vám cenné, pán minister, aj vy to dobre viete. My, čo tomu rozumieme, to dávno dobre vieme. Možno pani Hufková, nechcem sa nikoho dotknúť, tomu celkom tak nerozumie. Kto má rúru, má moc. A presne o to ide. A viete, ako prídu o tú moc, s ktorou oni už kalkulujú? V tejto krajine raz vyhrajú politici, ktorí povedia, že, dobre, čo sa pokazilo, to sa pokazilo, to ešte ergo neznamená, že tam nemôže byť ešte jedna rúra. A potom vám poviem, ako indexy chlapcom budú klesať. A indexy chlapcom burzové budú klesať, lebo raz tu vyhrajú politici, ktorí povedia, že, dobre, ale svojich ľudí nevydajú týmto vydieračom, nevydajú ich ľuďom, ktorí sú schopní všetkého, ktorí sú schopní nechať deti v autobuse voziť, a dajú im, Mičovskému ešte jednu rúru. Tu je dosť Rómov. Aj ľudí, ktorí by tu nastali, budú kopať. A Číňania nám dajú rúry. Raz tie rúry, pán minister, budú. A tie indexy chlapcom, ktorým ste vy pomohli, že ropa v Kuvajte je šuviks v pohľade zhodnotenia, tak budú klesať, lebo raz v tejto krajine budú politici, ktorým bude záležať na tom, ako sa tí ľudia majú, nie na tom, ako sa majú vaši chlapci. Ďakujem pekne.